《金缕曲 怀徐杏文寄妹》
清代·俞庆曾

重把阳关奏。叹河梁、一枝摇落。忍歌折柳。明日依然分两地，此后可禁消瘦。

思往事、那堪回首。欲问天涯羁旅客，见离人、如此伤心否。

毫欲染，泪沾袖。

红尘扰扰参能透。最消魂、三宵小聚，匆匆分手。惆怅空江烟水阔，浑似当年别后。

惟愿取、长教厮守。差喜相逢时不远，记西湖、早桂飘香候。

离别恨，浓于酒。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。